**Välisministri määruse „Väliskülaliste vastuvõtmisega seotud majutus-, toitlustus-, sõidu- ja tõlkekulude piirmäärad riigiasutustele“ eelnõu seletuskiri**

**1. Sissejuhatus**

Eelnõuga kehtestatakse välissuhtlemisseaduse (edaspidi *VäSS*) § 9 lõike 132 alusel välisministri määrus „Väliskülaliste vastuvõtmisega seotud majutus-, toitlustus-, sõidu-, tõlke- ja muude kulude piirmäärad riigiasutustele“ (edaspidi *eelnõu*).

Määruse eelnõu ja seletuskirja on koostanud Välisministeeriumi riikliku protokolli osakonna diplomaatilise puutumatuse ja eesõiguste büroo nõunik Gerli Roos ning juriidilise osakonna 3. büroo (riigisisese õiguse büroo) jurist Perit Soininen (637 7421; [perit.soininen@mfa.ee](mailto:perit.soininen@mfa.ee)). Eelnõu ja seletuskirja on keeleliselt toimetanud OÜ Täheviirg keeletoimetaja Riina Martinson.

Eelnõu ei ole seotud muu menetluses oleva eelnõuga ega Euroopa Liidu õiguse rakendamisega.

Eelnõuga kavandatavate muudatuste tõttu ei muutu ettevõtjate, inimeste või vabaühenduste halduskoormus.

**2. Eelnõu sisu ja võrdlev analüüs**

Kehtiva VäSSi § 8 lõike 3 alusel on Vabariigi Valitsus 7. detsembril 2006 kehtestanud määruse nr 251 „Väliskülaliste vastuvõtmisega seotud majutus-, toitlustus-, sõidu-, tõlke- ja muude kulude piirmäärad riigiasutustele“ (edaspidi *kehtiv määrus*). 1. oktoobril 2025 jõustuva VäSSi muudatuse kohaselt muutub § 8 lõikes 3 sätestatud volitusnorm kehtetuks. VäSSi § 9 lõikes 132 jõustub samal ajal volitusnorm välisministrile kehtestada määrusega väliskülaliste vastuvõtmisega seotud majutus-, toitlustus-, sõidu-, tõlke- ja muude kulude piirmäärad riigiasutustele. Väliskülaliste vastuvõtmisega seotud kulude piirmäärade kehtestamine toodi VäSSis Vabariigi Valitsuse tasandilt välisministri pädevusse, kuna riikliku protokolli korraldamine kuulub Välisministeeriumi pädevusse ning seetõttu peeti otstarbekamaks, et nimetatud piirmäärad kehtestab välisminister. Seega ei kehtestata eelnõuga uut korda, vaid ajakohastatakse väliskülaliste vastuvõtmisega seotud majutus-, toitlustus-, sõidu-, tõlke- ja muude kulude piirmäärad.

Eelnõu koosneb seitsmest paragrahvist.

Eelnõu § 1

Eelnõu §-s 1 on esitatud määruse reguleerimisala. Määrusega kehtestatakse majutus-, toitlustus-, sõidu-, tõlke- ja muude kulude piirmäärad, millest riigiasutused peavad lähtuma välisriigi riigipea, ministri ja kõrgema riigiametniku või rahvusvahelise organisatsiooni juhi ja kõrgema ametniku vastuvõtmisel. Ühtlasi täpsustatakse, et määrust ei kohaldata Eestis toimuvate konverentside ega teadus- või koolitusürituste korraldamisele. Määruse reguleerimisala ei ole võrreldes kehtiva määrusega muudetud.

Eelnõu § 2

Eelnõu §-s 2 on kehtestatud majutuskulude piirmäärad. Lõike 1 kohaselt kannab vastuvõttev Eesti pool riigivisiidi puhul kuni kümne inimese, ametliku visiidi puhul kuni viie inimese ja töövisiidi puhul ühe inimese majutuskulud. Seejuures on lõike 2 kohaselt majutuskulude piirmäär ühe inimese kohta päevas riigipea või valitsusjuhi tasemel delegatsiooni puhul 1100 eurot, ministri või aseministri tasemel delegatsiooni puhul 450 eurot ja muude külaliste puhul 200 eurot. Võrreldes kehtiva määrusega on eelnõus vähendatud väliskülaliste arvu, kelle majutuskulud kantakse, arvestades üldist riikidevahelist praktikat. Majutuskulude piirmäärad on ajakohastatud, arvestades üldist hinnataseme tõusu. Piirmäärade kehtestamisel on lähtutud Välisministeeriumi hanke- ja raamlepingutest.

Eelnõu § 3

Eelnõu §-s 3 on kehtestatud toitlustuskulude piirmäärad. Toitlustuskulude piirmääraks ühe inimese kohta päevas on ministri tasemel delegatsiooni puhul 250 eurot ning muu, madalamal tasemel delegatsiooni või üksikkülalise puhul 200 eurot. Võrreldes kehtiva määrusega on muudetud üksnes piirmäära. Piirmäära on tõstetud, arvestades üldist hinnataseme tõusu. Piirmäärade kehtestamisel on lähtutud Välisministeeriumi hanke- ja raamlepingutest.

Eelnõu § 4

Eelnõu §-s 4 on kehtestatud sõidukulude piirmäärad. Sõiduki rentimise kulude piirmäär ühe sõiduki kohta on 1000 eurot päevas. Võrreldes kehtiva määrusega ei ole enam kehtestatud erinevaid sõidukulude piirmäärasid olenevalt visiidi tasemest, kuna sõidukite rentimise hind sellest ei muutu. Piirmäära on võrreldes kehtiva määrusega tõstetud, arvestades üldist hinnataseme tõusu. Piirmäärade kehtestamisel on lähtutud Välisministeeriumi hanke- ja raamlepingutest.

Eelnõu § 5

Eelnõu §-s 5 on käsitletud tõlkekulusid ja muid kulusid. Tõlgi tasu määratakse tõlgi või muu tõlketeenuse osutaja ning visiidi korraldaja vahelise kokkuleppega. Sama põhimõte on ka kehtivas määruses. Kuna tõlke hind sõltub töö hulgast ja keerukusest (nt sünkroontõlge, tõlk-giidi teenus) ning kasutatavast keelest, määratakse see sageli eraldi kokkuleppega külalisi vastu võtva asutuse ja tõlgi või tõlketeenust pakkuva ettevõtte vahel. Seetõttu on tõlkekuludele piirmäärasid keeruline ja ebaotstarbekas kehtestada.

VäSSi § 9 lõikes 132 sätestatud volitusnormi kohaselt kehtestab välisminister ka muude kulude piirmäärad. Kehtivas määruses on muude kulude all kehtestatud lennujaama VIPi-toa kasutamise kulude piirmäärad. See ei ole praktikas ainus muu kulu, vaid sinna alla kuulub näiteks ka ruumide rentimine, mille piirmäärade kehtestamine ei ole osutunud vajalikuks ega otstarbekaks. Kuna lennujaama VIPi-toa kasutamise kulu piirmäära kehtestamine ei ole samuti otstarbekas, siis on see eelnõust välja jäetud. Tallinnas, kus väliskülalisi enamasti vastu võetakse, on ainult üks lennujaam ja seega on VIPi-toa kasutamise hind täielikult lennujaama kontrolli all ning piirmäära kehtestamisel puudub mõte. Arvestades eeltoodut on lisatud ka muude kulude määramine eelnõu §-i 5, mille kohaselt jääb muude kulude suurus sarnaselt tõlkekuludele kokkuleppeliseks.

Eelnõu § 6

Eelnõu §-s 6 sätestatakse erandid määruses kehtestatud piirmäärade kohaldamisel. Lõike 1 kohaselt võib määruse §-des 2 ja 4 sätestatud piirmäärasid ületada erivajadustega külalise puhul või külaliste turvalisuse huvides. Säte tuleneb praktilisest vajadusest ja on olemas ka kehtivas määruses. Lõike 2 järgi ei kohaldata §-des 3 ja 4 sätestatud piirmäärasid riigipea visiidi korral. Sarnast sätet kehtivas määruses ei ole. Toitlustus- ja sõidukulude kohta ei ole riigipea visiidi korral kulude piirmäärasid kehtestatud, kuna nende suhtes esitatakse tihti erinõudeid. Õigusselguse huvides on eelnõu § 6 lõikes 2 otsesõnu öeldud, et riigipea visiidi korral määruses kehtestatud toitlustus- ja sõidukulude piirmäärasid ei kohaldata.

Eelnõu § 7

Eelnõu §-s 7 sätestatakse määruse jõustumine. Määrus jõustub 1. oktoobril 2025. a, samal ajal volitusnormi jõustumisega VäSSis.

**3. Eelnõu vastavus Euroopa Liidu õigusele**

Eelnõu ei ole seotud ELi õigusega.

**4. Määruse mõjud**

Määrusega kaasneb mõju riigivalitsemise valdkonnas, täpsemalt riigiasutuste töökorraldusele, ja välissuhtlemisele.

Määrusel ei ole sotsiaalset mõju, mõju majandusele, elu- ja looduskeskkonnale, regionaalarengule, riigi julgeolekule või muud olulist mõju.

Mõju sihtrühm on riigiasutused, kes võõrustavad väliskülalisi (välisriigi riigipea, ministrid ja kõrgemad riigiametnikud või rahvusvaheliste organisatsioonide juhid ja kõrgemad ametnikud).

Määrusega kehtestatakse väliskülaliste vastuvõtmisega seotud majutus-, toitlustus-, sõidu-, tõlke- ja muude kulude piirmäärad, mille ulatuses riigiasutustel on õigus teha riiklikest vahenditest kulutusi väliskülaliste vastuvõtmisel. Määrus muudab selgemaks väliskülaliste vastuvõtmise finantspoole, nähes ette vastuvõtu eri aspektidele kulutatavate summade piirmäärad. Piirmääradest lähtumine lihtsustab asutuse jaoks vastuvõtu planeerimist, sest määrab kindlaks lävendi, millest üldjuhul rohkem kulutada ei tohi.

Määrusel on ka teatav mõju välissuhtlemisele. Piirmäärade kehtestamisega tagatakse väliskülaliste võõrustamiseks sobivad tingimused, mis omakorda mõjutab positiivselt suhteid riikide ja rahvusvaheliste organisatsioonidega, keda võõrustatavad väliskülalised esindavad.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamine ei too riigile kaasa täiendavaid riigieelarvelisi kulusid ega tulusid, sest väliskülaliste vastuvõtmisega seotud kulud plaanitakse riigiasutuste eelarvesse. Määrusega täpsustatakse kulude piirmäärad, mille ulatuses võib riigiasutus teha kulutusi väliskülaliste vastuvõtmisel.

**6. Määruse jõustumine**

Määrus jõustub 1. oktoobril 2025. a. Jõustumise aeg on seotud määruse volitusnormi jõustumisega VäSSis.

**7. Eelnõu kooskõlastamine, huvirühmade kaasamine ja avalik konsultatsioon.**

Eelnõu esitatakse Vabariigi Valitsuse reglemendi § 6 lõike 1 kohaselt kooskõlastamiseks kõigile ministeeriumidele ja Riigikantseleile ning arvamuse esitamiseks Eesti Pangale, Kaitseväe peastaabile, Riigikogu Kantseleile, Riigikohtule, Vabariigi Presidendi Kantseleile ning Õiguskantsleri Kantseleile.